정조 24년
庚申正月初一日午時上御便殿領議政與諸大臣閣臣禮曹京兆堂上入侍時行都承旨李冕膺左副承旨鄭尙愚右副承旨徐有聞記事官洪奭周金啓溫記注官承膺祚記事官李存秀領議政李秉模左議政沈煥之右議政李時秀檢校提學鄭民始原任直提學徐鼎修直提學李晩秀原任直閣金勉柱檢校直閣徐榮輔原任直閣金祖淳檢校直閣沈象奎直閣金近淳禮曹判書徐邁修參判鄭大容漢城判尹金文淳左尹李得濟右尹韓用龜以次進伏訖上敎秉模曰今日卽元朝也皇天之眷顧方新祖宗之光佑冞篤予將有誕告于卿等者矣每年亞歲卿等之所陳請者予非不知匝域群情之所同然而至今靳許蓋亦有意存焉今拜廟宮予志已定旣定之後不可少緩而此時三公尤不可不備故乘輦之時拜卿爲元輔卿其卽爲肅拜更爲陞殿聽我復諭也仍命引儀及尙瑞院官員待令秉模出而改服入庭肅拜引儀臚唱如禮命敎旨安寶後頒給秉模親受敎旨後又四拜上命下密匣令尙愚親授命召秉模受命召而出改服仍復陞殿進伏上曰今日卽月正元日也曉拜眞殿仍爲展謁廟宮方欲以國家莫大之典禮詢問于卿等而此時鼎席不可不備故俄於宮門外特降元輔重拜之命矣冊儲之禮卽國朝應行之典擧國顒祝之情而況今元子年紀已踰十歲則雖以祖宗朝已行之例言之謂之晩亦可也予所以鄭重至今者蓋出於遲之又久之意亞歲請對之時旣有諭及於卿等者而今曉以前尙未敢決定于心矣祗拜廟宮陟降孔邇周旋出戶之際予心之自然相感不啻若親承躬聆回鑾之後始爲仰稟于慈殿慈宮而今當元朝日吉辰良方欲下敎而所欲詢問于卿等者冠禮嘉禮之與冊禮一時竝行甚好文王世子篇所謂行一物而三善皆得云者雖以齒學一事而言而今此三大典禮之一時竝擧足可以斷章取義且其儀文之約而不煩又合於乾坤易簡之道體大易易簡之理遵禮經三善之訓冠禮嘉禮之竝擧於今年實爲合宜且冠而字之爲其成人而列朝冠禮皆在冊禮之後故冠禮之日例有訓書而今旣與冊禮竝行則以冊書兼訓書亦合禮意而禮旣至重且係創行不可不博詢而行之大臣閣臣禮堂各陳所見可也秉模曰泰山磐石之勢萬億斯年之慶自今伊始歡忭蹈舞之忱何以形容仰達而至於一事三善之敎天地簡易之義有以仰爲天下法爲萬世則矣惟聖制禮冠禮冊禮嘉禮之次第竝行臣實莊誦欽頌之不已更何敢容議乎煥之曰宗社億萬年無疆之慶肇自今日臣民歡抃八域惟均至於三善之喩簡易之敎承聆以來曷任欽誦求之經而禮無不合以其時則吉無不叶臣無容贊一辭矣時秀曰當此三元吉日伏承筵敎宗社億萬年無疆之基自今伊始臣等蹈舞歡祝之誠實無以言語形容盛典之遲待今日禮節之竝行一時俱出弘遠之聖謨臣實欽仰之不暇矣民始曰當此新元輿情之顒望益切今伏承下敎誠不勝歡欣鼓舞之忱慶禮之合行臣素昧禮意未知於經法如何而卽今事勢合行便當而在國家慶禮尤爲大備矣鼎修曰中外顒望之中承此下敎歡欣慶抃何可容達而慶禮之合慶竝行尤好矣晩秀曰今日下敎乃是八域臣民顒祝之盛禮歡忭之忱誠不勝萬萬至於儀節之竝擧僉議詢同臣無容他議矣勉柱曰群情顒望逢新益切冊命已成蹈忭曷勝下詢合行之禮僉議詢同臣無容更達矣榮輔曰臣民顒祝之餘成命載下歡忭惟均慶禮合行禮意至重臣豈有他見乎祖淳曰擧國顒祝之餘伏承成命誠不勝歡抃鼓舞之忱慶禮之合行雖是國朝初有之典而允合於三善簡易之義臣無容更議矣象奎曰成命旣降縟儀將擧歡忭鼓舞大小惟均而至於慶禮之合行尤叶於顒俟之情臣無容更議矣近淳曰今此成命出於擧國顒祝之餘誠不勝萬萬歡忭而至於慶禮之合行尤叶輿望臣豈有他見乎存秀曰成命之下臣不勝歡忭而至於慶禮之合行允叶群情臣何敢有他見乎邁修曰月正元日爰定莫大之禮於廟宮展拜之餘以臣等顒祝之情承此下敎直欲起舞於筵前而第伏念冊儲冠禮均是無疆之慶今日行一慶禮明日行一慶禮次第涓吉各備儀文恐似尤好矣大容曰冊儲盛禮群情之顒祝日深一日而今伏承擇吉之筵敎誠不勝萬萬歡忭至於儀文大節臣不敢與論而冊禮誕擧之後應行慶禮之次第竝行非但八域胥歡聖敎中易簡二字可卜億萬年悠久無疆之基業如臣謏見攢賀而已更何容措辭仰達乎上曰事係至重當召問二品以上而亦以易簡之意雖不爲之登筵諸承旨亦陳所見可也冕膺曰八域臣民延頸顒望之餘承此下敎歡忭鼓舞之忱何可勝達至於慶禮之合行尤叶群情矣尙愚曰中外臣民顒祝盛禮之餘成命誕降伏不勝歡欣慶賀而至於慶禮之合行僉議詢同臣無容更達矣有聞曰月正元吉承此下敎此實宗社萬億年無疆之福而慶禮合行尤切歡欣之忱矣上曰僉議無異辭是之謂大同此正洪範所謂身其康疆子孫其逢吉者也卽當下傳敎應行諸節仍爲稟定可也命有聞書傳敎曰月正元日祗拜廟殿宮親告元子冊儲冠禮與嘉禮之由令禮曹擇吉日又命書傳敎曰十三歲十二歲十一歲十歲處子禁婚命存秀持入春秋館所在冊禮都監儀軌存秀承命出持入秉模曰王世子冠禮冊禮嘉禮皆當次第擧行矣冠禮則曾無設都監之例而冠禮冊禮旣在同時都監稱號宜有稟定故敢此仰達矣上曰冠禮後受冊次第然矣今番則稱號當以冠禮冊儲都監爲之而冠禮後則稱以嘉禮都監之意分付可也出擧條秉模曰世子宮師傅賓客春桂坊皆當開政擧行政官卽爲牌招何如上曰依爲之出擧條秉模曰吏曹多有擧行之事在外判堂今姑許遞何如上曰依爲之出擧條秉模曰都監都提調以下令吏曹差出何如上曰依爲之出擧條上曰吏曹堂上入侍奭周承命出傳與吏曹參判李書九參議李魯春偕入進伏命書榻敎曰吏曹判書前望單子入之待下批牌招開政先入侍後謝恩仍命魯春持入魯春承命出持入以金文淳落點仍敎文淳等曰春坊諸官竝各別擇擬可也文淳曰贊善本是堂上三品職旣帶之後雖至從一品亦爲仍帶見今當品中無可擬之人二品中通融備擬何如上曰依爲之出擧條秉模曰春坊諸窠中兼輔德一窠往在先朝下詢堂上窠定式故相臣徐志修等引世宗朝尹祥以堂上兼帶之例仰對卽蒙允許矣僚屬中有堂上諸人今日政兼輔德依此例以堂上正三品差出似好故敢此仰達矣上曰依爲之出擧條上曰判尹前望單子入之待下批牌招察任出榻敎賤臣持入前望以徐邁修落點仍敎邁修曰京兆捧單當自今伊始與亞尹另飭五部官善爲擧行也秉模曰漢城右尹韓用龜出壃在近詞訟劇務自多相妨本職今姑許遞何如上曰依爲之出擧條命書榻敎曰漢城右尹前望單子入之待下批牌招察任上曰此時宗伯擧行最多而當品中無可合者若於亞卿中陞擢則好矣秉模曰亞卿中地望資歷之可合陞擢者無出於李晩秀矣上曰予意亦然僉議亦必無異矣時秀曰臣之仰奏極爲惶悚而非但臣家之盛滿其爲驟陞實無其比矣上曰自是久次卿言不然矣秉模曰正卿近來乏人行大司成李晩秀正卿陞擢何如上曰依爲之出擧條敎文淳等曰卿等出去卽爲開政而禮判望先爲入之也文淳書九魯春先退少頃點下禮判望筒有聞讀奏禮曹判書落點李晩秀上曰禮判旣登筵仍爲稟定應行儀節可也晩秀曰王世子冊儲冠禮令禮曹擇吉日事命下矣以何間推擇乎上曰以二月擇吉可也出擧條晩秀曰王世子定字吉日當爲推擇以入矣待啓下後臨時時原任大臣政府東西壁館閣堂上六曹參判以上令政院命招會議何如上曰依爲之出擧條晩秀曰冊禮冠禮時社稷宗廟永寧殿景慕宮當爲前期告由而祭官則依例以一品磨鍊乎上曰依爲之出擧條晩秀曰冊禮翌日百官陳賀京外封箋當依例擧行而大殿王大妃殿惠慶宮中宮殿箋文方物物膳及世子宮方物物膳一體封進之意知委於八道四都何如上曰凡事皆欲節省不敢一毫張大況古例可據實爲仰述之端大殿箋文外各殿宮箋文大殿以下方物物膳勿爲磨鍊而亦何必翌日爲之當日亦可至於臨殿亦當臨時有下敎矣出擧條仍敎曰箋文頭辭例當行會諸道而文衡有闕若待會圈差代撰進啓下之後則遠道似難及期文衡則此時雖不可不備而藝提聞方以廚院事入闕云使之先爲撰進撥馬行會諸道可也命書榻敎曰大提學前望單子入之晩秀曰冠禮後亦有百官陳賀京外封箋而今番則冊禮冠禮同日擧行何以爲之乎上曰昔在先朝敎以不敢張大嘉禮後猶不臨殿受賀以予今日之心卽先朝爲小子之聖心也頭辭自當同爲而只於大殿爲之可也出擧條晩秀曰三元叶吉萬祿攸同惟我王世子冊禮之命誕宣於是日此實東方萬億年之基臣民蹈舞曷有其極凡諸擧行之節自有定制而至若供上物種尤宜自今爲始以此分付各該司何如上曰依爲之凡事皆欲從約予亦於先朝有似此省約之例今日則封進待冊禮後爲之可也出擧條上曰戶曹判書入侍出榻敎奭周承命出傳與戶曹判書趙鎭寬偕入進伏上曰禮判筵奏已有下敎供上諸種只於今日封進竝待冊禮後擧行也晩秀曰世子宮供上待冊禮後擧行事命下矣各道封進新産物膳及朔膳何以爲之乎上曰亦爲待冊禮更待下敎封進而昔在先朝亦有權除之敎予當仰述以此知悉分付可也出擧條秉模曰司饔副提調今當差出而宗親中無以排擬云以文臣堂上正三品差出之意分付銓曹何如上曰依爲之出擧條上曰冊禮時太僕尙方多有擧行事提調不可不備矣命書榻敎曰在外司僕提調許遞今日政差出又命書榻敎曰在外尙衣提調許遞前望單子入之命入前望以鄭民始落點民始曰慶禮已定本院多有擧行之事而郞廳或年老或生疎令該曹他司相換何如上曰依爲之出擧條晩秀曰王世子嘉禮吉日待揀擇當爲推擇以入而十三歲十二歲十一歲十歲處子禁婚事命下矣以此意分付京外而許婚各條別單書入何如上曰當下敎於明日入侍之時矣應捧者先爲捧單可也出擧條命書傳敎曰戶曹判書趙鎭寬許遞兵曹判書李在學除授牌招察任仍敎曰兵判斯速受薦待下批卽爲牌招桂坊速爲擬入事分付又敎秉模等曰大本已定其餘節目間事自可續續稟定卿等姑爲退去也又敎曰政望夜深前入之仍命退諸臣以次退出